text: Esbjerg-direktør: Vi skal have en snak med Nicki
  01 september 2015 kl. 18.46
  Esbjergs direktør, Søren Poulsen, var glad for sejren over Søhus Stige. Han var dog knapt så positivt stemt omkring angriberen Nicki Billes opførsel.
  Nicki Bille gjorde sig tirsdag uheldigt bemærket. Selvom Esbjerg vandt 9-0, så scorede Nicki Bille ikke i kampen, som han for øvrigt forlod frivilligt i utide på grund af kontroverser med tilskuerne. Det huede naturligvis ikke Esbjerg fB-direktør, Søren Poulsen, der dog var meget fåmælt.
  - Vi tager sagen internt, så jeg vil ikke kommentere på sagen. Jeg kan dog sige, at vi skal have en snak med Nicki om, at det ikke skal gentage sig, siger Søren Poulsen til TV SYD.
  Men får det nogle konsekvenser for Nicki Bille?
  - Nej, det gør det ikke. Vi skal have en snak med ham. Det vigtigste er, at vi skal hjælpe Nicki, så det ikke sker igen, slutter direktøren.
  